Hans Zimmer

**Hans Florian Zimmer** (Frankfurt na Majni, 12. 9. 1957.), njemački skladatelj i glazbeni producent.

## Biografija
Hans Zimmer je odrastao i školovao se u Njemačkoj i Engleskoj, gdje je pohađao privatnu školu *Hurtwood House* (Dorking, Surrey). Glazbenu je karijeru započeo kao klavijaturist, surađujući s novovalnim sastavima The Buggles, Krisma i Helden. Živeći u Londonu, u studiju tvrtke *Air-Edel Associates* skladao je glazbu za reklame i radijske jingleove. 1980-ih upoznaje poznatoga engleskoga skladatelja filmske glazbe Stanleya Myersa, od kojega je mnogo naučio o skladanju glazbe za simfonijski orkestar. Zimmer i Myers zajedno su skladali glazbu za nekoliko filmova: *[[Moonlighting (1982)|Moonlighting]]* (1982), *[[Uspjeh je najbolja osveta]]* (*Success is the Best Revenge*,1984), *[[Beznačajnost (film)|Beznačajnost]]* (*Insignificance*, 1985) i *[[Moja lijepa praonica]]* (*My Beautiful Laundrette*, 1985).

Glazbom za film *[[Terminal Exposure]]* (1987) Zimmer postiže svoj prvi samostalni i zapaženi uspjeh. Prekretnica ka njegovim novim značajnim postignućima na području filmske glazbe bile su partiture za filmove *[[Kišni čovjek]]* (*Rain Man*, 1988) i *[[Vozeći gospođicu Daisy]]* (*Driving Miss Daisy*, 1989). Njegovu glazbu karakterizira spretno kombiniranje elektroničkih zvukova sa zvukovnim mogućnostima tradicionalnoga simfonijskog orkestra. Do danas je skladao glazbu za više od stotinu filmova, od kojih su mnogi nagrađeni Oscarima: *[[Kralj lavova]]* (*The Lion King*, 1994), *[[Grimizna plima (1995.)|Grimizna plima]]* (*Crimson Tide*, 1995), *[[Gladijator (2000.)|Gladijator]]* (*Gladiator*, 2000), *[[Posljednji samuraj]]* (*The Last Samurai*, 2003), *[[Vitez tame (2008.)|Vitez tame]]* (*The Dark Knight*, 2008) i *[[Početak (2010.)|Početak]]* (*Inception*, 2010). Dobitnik je i četiri *[[Grammy]]a*, dva *[[Zlatni globus|Zlatna globusa]]*, nagrade Britanske akademije za filmsku i televizijsku umjetnost (BAFTA), nagrade *[[Classical BRIT Award|Classical BRIT]]* te nagrade *[[Satelitte (nagrada)|Satelitte]]*. 2010. dobio je svoju zvijezdu u holivudskoj Ulici slavnih (*Hollywood Walk of Fame*), a godinu dana kasnije i u *Boulevard der Stars* u Berlinu.

Upravitelj je glazbenoga odjela filmskog studija DreamWorks, ali rado surađuje i s brojnim drugim aranžerima i skladateljima koje je okupio u vlastitoj glazbenoj produkcijskoj kući Remote Control Productions: Harry Gregson-Williams, James Dooley, Geoff Zanelli, Henning Lohner, Steve Jablonsky, Mark Mancina, Klaus Badelt, Lorne Balfe, Stephen Barton, John Van Tongeren i John Powell tek su neki od mnogih njegovih vjernih i vrijednih suradnika. Sa suprugom Suzannom živi u Los Angelesu; otac je četvero djece.

## Najznačajnije nagrade
* 1994. Nagrada *[[Oscar]]* za najbolju originalnu glazbu u animiranom filmu *[[Kralj lavova]]*.
* 1995. *[[Zlatni globus]]* za glazbu u animiranom filmu *Kralj lavova*.
* 1995. *[[Grammy]]* za najbolji instrumentalni i vokalni aranžman (*Kralj lavova*).
* 1995. *Grammy* za najbolji dječji glazbeni album (*Kralj lavova*).
* 1996. *Grammy* za najbolju glazbu u filmu *[[Grimizna plima (1995.)|Grimizna plima]]*.
* 1996. *Nagrada Richard Kirk* BMI-a (Broadcast Music, Inc.) za životno djelo.
* 1999. *Nagrada [[Satelitte (nagrada)|Satelitte]]* za glazbu u filmu *[[Tanka crvena linija (1998.)|Tanka crvena linija]]*.
* 2000. Nagrada BFCA (Broadcast Film Critics Association) za glazbu u filmu *[[Gladijator (2000.)|Gladijator]]*.
* 2001. *[[Zlatni globus]]* za glazbu u filmu *Gladijator*.
* 2001. *Nagrada Satelitte* za glazbu u filmu *Gladijator*.
* 2003. *Nagrada Frederick Loewe* na Međunarodnom filmskom festivalu u Palm Springsu.
* 2003. Nagrada NBR-a (National Board of Review) za životno djelo.
* 2003. *Nagrada Henry Mancini* ASCAP-a (American Society of Composers, Authors and Publishers) za životno djelo.
* 2004. *Nagrada Satelitte* za glazbu u filmu *[[Posljednji samuraj]]*.
* 2008. *[[Nagrada Saturn]]* za najbolju glazbu u filmu *[[Vitez tame (2008.)|Vitez tame]]* (zajedno s Jamesom Newtonom Howardom).
* 2008. *Nagrada [[Classical BRIT Award|Classical BRIT]]* za najbolju glazbu u filmu *Vitez tame* (zajedno s Jamesom Newtonom Howardom).
* 2009. *[[Grammy]]* za najbolju glazbu u filmu *Vitez tame* (zajedno s Jamesom Newtonom Howardom).
* 2010. *[[Nagrada Saturn]]* za najbolju glazbu u filmu *[[Početak (2010.)|Početak]]*.
* 2011. *Nagrada [[World Soundtrack Award|World Soundtrack]]* za najbolju originalnu glazbu u filmu *Početak*.
* 2011. Nagrada WAFCA (Washington D.C. Area Film Critics Association) za glazbu u filmu *Početak*.

## Glazba za računalne i video igre
* 2009. *[[Call of Duty (serijal)#Call of Duty: Modern Warfare 2|Call of Duty: Modern Warfare 2]]* u suradnji s Lorneom Balfeom.
* 2011. *[[Crysis 2]]* u suradnji s Lorneom Balfeom, Tilmanom Sillescuom i Borislavom Slavovim.
* 2011. *[[Skylanders Spyro's Adventure]]* u suradnji s Lorneom Balfeom.

## Izvori i vanjske veze

* Službena stranica Hansa Zimmera 
* IMDb: Hans Zimmer 
* DECCA: Hans Zimmer  
* FILMTRACKS: Hans Zimmer 
* FilmScore: Hans Zimmer. Interview by Edwin Black  
* BBC – Talking Shop: Hans Zimmer